Καριόκες... κάπως αλλιώς
Διαφορετικές καριόκες με τραγανή μπισκοτένια ζύμη με βάση το αμύγδαλο.
150 γρ. βούτυρο αγελάδος, σε θερμοκρασία δωματίου, 150 γρ. μαύρη ζάχαρη, 150 γρ. αμύγδαλα λευκά, αλεσμένα στο μούλτι σε σκόνη, 115 γρ. αλεύρι για όλες τις χρήσεις, 25 γρ. κακάο, Στη μύτη από 1 κουτ. γλυκού ανθός αλατιού (αφρίνα), 230 γρ. κουβερτούρα γάλακτος, τεμαχισμένη σε μικρά κομμάτια, 500 γρ. κουβερτούρα με 52% -55% κακάο, για την επικάλυψη
Προθερμαίνουμε τον φούρνο στους 160° C.Βάζουμε όλα τα υλικά εκτός από τις κουβερτούρες στον κάδο του μίξερ και τα ζυμώνουμε με το φτερό μέχρι να γίνει μια ανομοιογενής, μαλακή και εύθρυπτη ζύμη, σαν ψίχουλα.Την τρίβουμε με τα δάχτυλά μας πάνω σε μια λαδόκολλα να γίνει μικρά κομμάτια και ψήνουμε στον προθερμασμένο φούρνο για 15 λεπτά.Αφήνουμε τα κομμάτια ζύμης να κρυώσουν και τα τρίβουμε με τα χέρια ή στο μπλέντερ σε χοντρή σκόνη.Λιώνουμε την κουβερτούρα γάλακτος σε μπεν μαρί, δηλαδή σε ένα ανοξείδωτο μπολ που στερεώνουμε πάνω σε μια κατσαρόλα με λίγο νερό που βράζει.Την αποσύρουμε και την ανακατεύουμε με μια ελαστική σπάτουλα σιλικόνης μέχρι να χλιαρύνει αρκετά (28°-30° C) και να γίνει πιο γυαλιστερή και ελαφρώς πιο πηχτή.Αδειάζουμε μέσα σε αυτήν τη σκόνη της ζύμης και ανακατεύουμε πολύ καλά.Απλώνουμε το μείγμα σε μια λαδόκολλα, σε πάχος περίπου 1 εκ. (ή σε ένα ταψάκι), και αφήνουμε να κρυώσει για 1 βράδυ σε δροσερό μέρος, αλλά όχι στο ψυγείο.Την επόμενη μέρα κόβουμε το μείγμα σε κομμάτια, στο σχήμα που θέλουμε να έχουν οι καριόκες, π.χ. τετράγωνα ή ρόμβους (τα παραλληλόγραμμα σχήματα είναι προτιμότερα για να μην έχουμε φύρα, αλλά μπορούμε να κάνουμε και στρογγυλά ή μισοφέγγαρα, κόβοντας πρώτα δίσκους και έπειτα κάθε δίσκο στη μέση). Λιώνουμε τα 500 γρ. κουβερτούρα σε μπεν μαρί.Αποσύρουμε από τη φωτιά και ανακατεύουμε με μια ελαστική σπάτουλα μέχρι να πέσει ελαφρώς η θερμοκρασία της σοκολάτας (στους 30°- 31° C), να δέσει ελαφρώς και να γίνει πιο γυαλιστερή.Βουτάμε μία μία τις καριόκες στη σοκολάτα και τις ακουμπάμε πάνω σε μια λαδόκολλα.Τις αφήνουμε να στεγνώσουν για περίπου 1 ώρα. Διατηρούνται για περίπου έναν μήνα εκτός ψυγείου, τυλιγμένες σε αλουμινόχαρτο.
Αμύγδαλα,Ζάχαρη,Κακάο